CELEX: 32016D0884
Language: hu
Date: 2016-06-01 00:00:00
Title: A Bizottság (EU) 2016/884 végrehajtási határozata (2016. június 1.) a bételbors-levélből (Piper betle) készült vagy azt tartalmazó élelmiszerek Bangladesből történő behozatalának ideiglenes felfüggesztéséről szóló 2014/88/EU végrehajtási határozatnak az alkalmazási időszak tekintetében történő módosításáról (az értesítés a C(2016) 3181. számú dokumentummal történt) (EGT-vonatkozású szöveg)

3.6.2016   
            
            
               HU
            
            
               Az Európai Unió Hivatalos Lapja
            
            
               L 146/29
            
         A BIZOTTSÁG (EU) 2016/884 VÉGREHAJTÁSI HATÁROZATA
   (2016. június 1.)
   a bételbors-levélből (Piper betle) készült vagy azt tartalmazó élelmiszerek Bangladesből történő behozatalának ideiglenes felfüggesztéséről szóló 2014/88/EU végrehajtási határozatnak az alkalmazási időszak tekintetében történő módosításáról
   
      
         (az értesítés a C(2016) 3181. számú dokumentummal történt)
      
   
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az élelmiszerjog általános elveiről és követelményeiről, az Európai Élelmiszerbiztonsági Hatóság létrehozásáról és az élelmiszerbiztonságra vonatkozó eljárások megállapításáról szóló, 2002. január 28-i 178/2002/EK európai parlamenti és tanácsi rendeletre (1) és különösen annak 53. cikke (1) bekezdése b) pontjának i. alpontjára,
   mivel:
   
               (1)
            
            
               A 178/2002/EK rendelet megállapítja az Unió és az egyes tagállamok szintjén az élelmiszerekre vonatkozó általános elveket és különösen az élelmiszer-biztonságra vonatkozó alapelveket. Az említett rendelet előírja, hogy a Bizottságnak szükségintézkedéseket kell hoznia abban az esetben, ha egyértelmű, hogy egy harmadik országból behozott élelmiszer valószínűleg súlyos veszélyt jelent az emberi egészségre.
            
         
               (2)
            
            
               A 2014/88/EU bizottsági végrehajtási határozat (2)2014. július 31-ig tartó tilalmat vezet be a bételbors-levélből készült vagy azt tartalmazó élelmiszereknek Bangladesből az Unióba történő behozatalára. A végrehajtási határozat elfogadására a Bangladesből származó, bételbors-levélből készült vagy azt tartalmazó élelmiszerekben talált különböző szalmonella-vírustörzsek, köztük a salmonella typhimurium előfordulása nyomán az élelmiszer- és takarmánybiztonsági riasztási rendszerbe beérkezett nagyszámú bejelentést követően került sor. A Salmonella typhimurium vírustörzs, amely az emberi megbetegedésekért felelős második leggyakoribb szerotípus, nagy gyakorisággal fordult elő a Bangladesből származó, bételbors (Piper betle, más néven „pán” vagy „paan”) leveléből készült vagy azt tartalmazó élelmiszerekben. 2011 óta az Egyesült Királyságból több bejelentés is érkezett bételbors-levéltől származó szalmonella-mérgezésről.
            
         
               (3)
            
            
               Mivel Banglades nem tudott a bételbors-levél Unióba történő behozatalának biztonságára vonatkozó garanciákat biztosítani, és mivel a Bizottság erőfeszítései sem jártak sikerrel, a 2014/510/EU végrehajtási határozat (3)2015. június 30-ig és a (EU) 2015/1028 bizottsági végrehajtási határozat (4)2016. június 30-ig meghosszabbította az említett termékek behozatalának ideiglenes felfüggesztése tekintetében a 2014/88/EU végrehajtási határozat által megállapított alkalmazási időszakot.
            
         
               (4)
            
            
               A Banglades által 2015 augusztusában benyújtott felülvizsgált cselekvési terv nem volt teljes. Eredményes alkalmazására és végrehajtására nem voltak megfelelő garanciák. A Banglades által 2016 áprilisában benyújtott új információk sem igazolták a cselekvési terv eredményességét. A Banglades által 2013 májusában a bételbors-levélre bevezetett önkéntes kiviteli tilalom továbbra is érvényben van. Ez utóbbi azonban nem bizonyult maradéktalanul eredményesnek, ugyanis elfogadása óta huszonhat olyan esetről érkezett bejelentés az élelmiszer- és takarmánybiztonsági riasztási rendszerbe, amikor bételbors-levelet próbáltak behozni az Unió területére. Tehát a Banglades által nyújtott biztosítékok nem elegendőek az emberi egészséget fenyegető súlyos kockázatok kezelésére. Ezért a 2014/88/EU végrehajtási határozat által bevezetett szükségintézkedéseket fenn kell tartani.
            
         
               (5)
            
            
               A 2014/88/EU végrehajtási határozat alkalmazási időszakát ennek megfelelően ismét meg kell hosszabbítani.
            
         
               (6)
            
            
               Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
            
         ELFOGADTA EZT A HATÁROZATOT:
   1. cikk
   A 2014/88/EU végrehajtási határozat 4. cikkének helyébe a következő szöveg lép:
   
      „4. cikk
      Ezt a határozatot 2018. június 30-ig kell alkalmazni.”
   
   2. cikk
   Ennek a határozatnak a tagállamok a címzettjei.
   
      Kelt Brüsszelben, 2016. június 1-jén.
      
         
            a Bizottság részéről
         
         Vytenis ANDRIUKAITIS
         
            a Bizottság tagja
         
      
   
   
      (1)  HL L 31., 2002.2.1., 1. o.
   
   
      (2)  A Bizottság 2014. február 13-i 2014/88/EU végrehajtási határozata a bételbors-levélből (Piper betle) készült vagy azt tartalmazó élelmiszerek Bangladesből történő behozatalának ideiglenes felfüggesztéséről (HL L 45., 2014.2.15., 34. o.).
   
      (3)  A Bizottság 2014. július 29-i 2014/510/EU végrehajtási határozata a bételbors-levélből (Piper betle) készült vagy azt tartalmazó élelmiszerek Bangladesből történő behozatalának ideiglenes felfüggesztéséről szóló 2014/88/EU végrehajtási határozat módosításáról (HL L 228., 2014.7.31., 33. o.).
   
      (4)  A Bizottság 2015. június 26-i (EU) 2015/1028 végrehajtási határozata a bételbors-levélből (Piper betle) készült vagy azt tartalmazó élelmiszerek Bangladesből történő behozatalának ideiglenes felfüggesztéséről szóló 2014/88/EU végrehajtási határozat módosításáról (HL L 163., 2015.6.30., 53. o.).